Hoërskool Brits ondersoek vuisgeveg‘n Skermskoot van die video. Die gemeenskap van Brits in Noordwes is geskok oor beeldmateriaal op sosiale media wat wys hoe ŉ leerder van Hoërskool Brits ŉ medeleerder met die vuis bydam. Inwoners van Brits het die beeldmateriaal op ŉ private Facebook-groep gedeel en terselfdertyd hul misnoeë en skok oor die voorval uitgespreek. Die beeldmateriaal, wat Maroela Media onder oë gehad het, wys hoe ŉ groep leerders om twee skoolseuns saamdrom wat skynbaar in ŉ vuisgeveg betrokke is. Die 30 sekonde lange video wys hoe een van die leerders die ander een teen die grond vaspen en slaan. Dit terwyl ander leerders klaarblyklik die geveg aanmoedig. Kort nadat die vuisgeveg opgehou het nader ander leerders die seun wat in daardie stadium steeds op die grond lê, en kyk of hy by sy volle bewussyn is. Deurentyd kan die gelag van sommige leerders gehoor word. Dit is onduidelik wanneer die voorval plaasgevind het, maar die beeldmateriaal is intussen van alle sosiale media platforms verwyder. ‘n Skermskoot van die video. Hoërskool Brits se beheerliggaam het by navraag gesê die skool dra kennis van die beeldmateriaal en betreur die voorval. “Die skool keur die gewelddadige optrede in die video ten sterkste af,” sê ds. Dirk Enslin, voorsitter van die beheerliggaam. Volgens Enslin word die beseerde leerder, met sy ouers se goedkeuring, in ŉ mediese hoedanigheid deur die skool bygestaan. ŉ Interne ondersoek is ook reeds na die voorval geloods, waarna verdere dissiplinêre optrede sal volg. “Ons versoek die publiek, vriendelik dog dringend, om geen verdere kommentaar oor die voorval op sosiale media te versprei nie, ten einde die skool die geleentheid te bied om die nodige ondersoek af te handel.” Enslin het bygevoeg dat die skool ook iemand sal kry om al die leerders toe te spreek oor geweld en wat die gevolge van hul gewelddadige optrede vir beide leerders en ouers inhou. “Die skool keur geweld van welke aard ten sterkste af, insluitend geslagsgeweld, diskriminasie op grond van ras, geloof en geslag, asook intimidasie oftewel boelie-gedrag,” sê hy. “Wees verseker dat Hoërskool Brits ten alle tye die beste belang van hul leerders op die hart dra.”